CELEX: 32004D0908
Language: el
Date: 2004-12-23 00:00:00
Title: 2004/908/ΕΚ: Απόφαση της Επιτροπής, της 23ης Δεκεμβρίου 2004, σχετικά με μέτρα προστασίας από την ψευδοπανώλη των πτηνών στη Βουλγαρία [κοινοποιηθείσα υπό τον αριθμό Ε(2004) 5650]Κείμενο που παρουσιάζει ενδιαφέρον για τον ΕΟΧ

28.12.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 381/82
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 23ης Δεκεμβρίου 2004
   σχετικά με μέτρα προστασίας από την ψευδοπανώλη των πτηνών στη Βουλγαρία
   [κοινοποιηθείσα υπό τον αριθμό Ε(2004) 5650]
   (Κείμενο που παρουσιάζει ενδιαφέρον για τον ΕΟΧ)
   (2004/908/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), και ιδίως το άρθρο 18 παράγραφος 1,
   την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (2), και ιδίως το άρθρο 22 παράγραφος 1,
   Εκτιμώντας τα ακόλουθα:
   
               (1)
            
            
               Η ψευδοπανώλη των πτηνών είναι εξαιρετικά λοιμώδης ιογενής νόσος των πουλερικών και των πτηνών, που είναι δυνατό να λάβει ταχέως διαστάσεις επιζωοτίας η οποία μπορεί να αποτελέσει σοβαρή απειλή για την υγεία των ζώων και να μειώσει κατακόρυφα την κερδοφορία της πτηνοτροφίας.
            
         
               (2)
            
            
               Υπάρχει κίνδυνος να εισαχθεί ο παράγοντας της νόσου μέσω του διεθνούς εμπορίου ζώντων πουλερικών και προϊόντων πουλερικών.
            
         
               (3)
            
            
               Στις 23 Δεκεμβρίου 2004 η Βουλγαρία επιβεβαίωσε την εμφάνιση κρούσματος ψευδοπανώλους των πτηνών στην περιοχή Kardjali.
            
         
               (4)
            
            
               Ενόψει του κινδύνου που συνεπάγεται για την υγεία των ζώων η εισαγωγή της νόσου στην Κοινότητα, ενδείκνυται ως άμεσο μέτρο να ανασταλούν οι εισαγωγές ζώντων πουλερικών, στρουθιονίδων, εκτρεφόμενων και άγριων πτερωτών θηραμάτων και αυγών προς επώαση αυτών των ειδών από τη Βουλγαρία.
            
         
               (5)
            
            
               Επιπροσθέτως, πρέπει να ανασταλεί η εισαγωγή στην Κοινότητα από τη Βουλγαρία νωπού κρέατος πουλερικών, στρουθιονίδων, άγριων και εκτρεφόμενων πτερωτών θηραμάτων, παρασκευασμάτων κρέατος και προϊόντων με βάση το κρέας πουλερικών που συνίστανται σε ή περιέχουν κρέας αυτών των ειδών, τα οποία προέρχονται από πτηνά που έχουν σφαγεί μετά τις 16 Νοεμβρίου 2004.
            
         
               (6)
            
            
               Η απόφαση 97/222/ΕΚ της Επιτροπής (3) θεσπίζει κατάλογο τρίτων χωρών από τις οποίες τα κράτη μέλη επιτρέπουν την εισαγωγή προϊόντων με βάση το κρέας και καθορίζει τρόπους επεξεργασίας προκειμένου να αποτραπεί ο κίνδυνος μετάδοσης της νόσου μέσω προϊόντων του είδους αυτού. Η επεξεργασία στην οποία πρέπει να υποβάλλονται τα προϊόντα εξαρτάται από την υγειονομική κατάσταση της χώρας καταγωγής όσον αφορά τα είδη από τα οποία προέρχεται το κρέας. Προκειμένου να αποφευχθούν περιττές επιβαρύνσεις στο εμπόριο, οι εισαγωγές προϊόντων με βάση το κρέας πουλερικών καταγωγής Βουλγαρίας που έχουν υποστεί επεξεργασία σε θερμοκρασία τουλάχιστον 70 °C σε όλο το προϊόν πρέπει να εξακολουθήσουν να επιτρέπονται.
            
         
               (7)
            
            
               Αμέσως μόλις η Βουλγαρία κοινοποιήσει περαιτέρω πληροφορίες για την κατάσταση της νόσου και τα μέτρα ελέγχου που έχουν ληφθεί, τα μέτρα που λαμβάνονται σε κοινοτικό επίπεδο σχετικά με το θέμα αυτό πρέπει να επανεξεταστούν.
            
         
               (8)
            
            
               Οι διατάξεις της παρούσας απόφασης θα επανεξεταστούν κατά την επόμενη συνεδρίαση της μόνιμης επιτροπής για την τροφική αλυσίδα και την υγεία των ζώων που προγραμματίζεται στις 11-12 Ιανουαρίου 2005,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα κράτη μέλη αναστέλλουν την εισαγωγή από την επικράτεια της Βουλγαρίας ζώντων πουλερικών, στρουθιονίδων, εκτρεφόμενων και άγριων πτερωτών θηραμάτων και αυγών προς επώαση αυτών των ειδών.
   Άρθρο 2
   Τα κράτη μέλη αναστέλλουν την εισαγωγή από την επικράτεια της Βουλγαρίας:
   
               —
            
            
               νωπού κρέατος πουλερικών, στρουθιονίδων, άγριων και εκτρεφόμενων πτερωτών θηραμάτων και
            
         
               —
            
            
               παρασκευασμάτων κρέατος και προϊόντων με βάση το κρέας που συνίστανται σε ή περιέχουν κρέας αυτών των ειδών.
            
         Άρθρο 3
   1.   Κατά παρέκκλιση από το άρθρο 2, τα κράτη μέλη επιτρέπουν την εισαγωγή προϊόντων που καλύπτονται από το άρθρο αυτό και τα οποία προέρχονται από πτηνά που έχουν σφαγεί πριν από τις 16 Νοεμβρίου 2004.
   2.   Στα κτηνιατρικά πιστοποιητικά που συνοδεύουν τις αποστολές των προϊόντων που αναφέρονται στην παράγραφο 1, περιλαμβάνονται οι ακόλουθες λέξεις:
   
      «Νωπό κρέας πουλερικών/νωπό κρέας στρουθιονίδων/νωπό κρέας άγριων πτερωτών θηραμάτων/νωπό κρέας εκτρεφόμενων πτερωτών θηραμάτων/προϊόντα κρέατος που συνίστανται σε ή περιέχουν κρέας πουλερικών, στρουθιονίδων, άγριων ή εκτρεφόμενων θηραμάτων/παρασκευάσματα κρέατος που συνίστανται σε ή περιέχουν κρέας πουλερικών, στρουθιονίδων, άγριων ή εκτρεφόμενων θηραμάτων (4) τα οποία προέρχονται από πτηνά που έχουν σφαγεί πριν από τις 16 Νοεμβρίου 2004 σύμφωνα με το άρθρο 3 παράγραφος 1 της απόφασης 2004/908/ΕΚ.»
   
   3.   Κατά παρέκκλιση από το άρθρο 2, τα κράτη μέλη επιτρέπουν την εισαγωγή προϊόντων κρέατος που συνίστανται σε ή περιέχουν κρέας πουλερικών, στρουθιονίδων, εκτρεφόμενων και άγριων πτερωτών θηραμάτων, όταν το κρέας αυτών των ειδών έχει υποστεί κάποια από τις ειδικές επεξεργασίες που αναφέρονται στα σημεία B, Γ ή Δ του μέρους IV του παραρτήματος της απόφασης 97/222/ΕΚ.
   Άρθρο 4
   Τα κράτη μέλη τροποποιούν τα μέτρα που εφαρμόζουν στις εισαγωγές έτσι ώστε να είναι σύμφωνα με την παρούσα απόφαση και δημοσιοποιούν αμέσως και κατά τον ενδεδειγμένο τρόπο τα θεσπιζόμενα μέτρα. Ενημερώνουν αμέσως περί αυτού την Επιτροπή.
   Άρθρο 5
   Η παρούσα απόφαση θα επανεξεταστεί υπό το φως της εξέλιξης της νόσου και των πληροφοριών που θα παράσχουν οι κτηνιατρικές αρχές της Βουλγαρίας στη συνεδρίαση της μόνιμης επιτροπής που προβλέπεται στις 11-12 Ιανουαρίου 2005.
   Άρθρο 6
   Η παρούσα απόφαση εφαρμόζεται έως τις 31 Ιανουαρίου 2005.
   Άρθρο 7
   Η παρούσα απόφαση απευθύνεται στα κράτη μέλη.
   
      Βρυξέλλες, 23 Δεκεμβρίου 2004.
      
         
            Για την Επιτροπή
         
         Markos KYPRIANOU
         
         
            Μέλος της Επιτροπής
         
      
   
   
      (1)  ΕΕ L 268 της 24.9.1991, σ. 56· οδηγία όπως τροποποιήθηκε τελευταία από την πράξη προσχώρησης του 2003.
   
      (2)  ΕΕ L 24 της 31.1.1998, σ. 9· οδηγία όπως τροποποιήθηκε τελευταία από την πράξη προσχώρησης του 2003.
   
      (3)  ΕΕ L 98 της 4.4.1997, σ. 39· απόφαση όπως τροποποιήθηκε τελευταία από την απόφαση 2004/857/ΕΚ (ΕΕ L 369 της 16.12.2004, σ. 65).
   
      (4)  Διαγράφεται η περιττή ένδειξη.